钦定古今图书集成/明伦汇编/宫闱典/第097卷 > 《为太平公主请住山陵转一切经表》
## 钦定古今图书集成/明伦汇编/宫闱典/第097卷 > 《为太平公主请住山陵转一切经表》

前人

妾某言：“妾生涯有缘，仰系皇极，孝行无感，上倾乾荫。
号天罔极，扣地不追，集蓼萌心，茹荼泣血。自攒开东
洛，绋下西秦，气朔遄移，光灵浸远。怨晨昏之易隔，悲
节序之难留，举目摧伤，触途殒裂。今桥山已祔，滦水
还封，二曜停临，九天绝仰。恸遗弓于此日，思税驾其
何年？追想平居，永惟曩载。粤自襁褓，迄于成立，锺慈
结爱，殆欲蒙携于掌中；候色承颜，何尝暂离于膝下？
方倚南山之固，长承北极之尊，岂图就养之欢，遽乖
于扇枕；问安之地，翻类于过隙。念凶妨而自咎，思顾
复以何酬？所冀扶杖坟茔，结庐山隧，瞻奉觞奠，依凭
园寝。终三年之礼，企及通丧；转一切之经，庶邀冥福。
上以资未来之果，下以摅罔极之心。”伏惟陛下孝通
神明，仁洎草木，乞体荒疾，特垂怜许。使乌鸟微志，获
与耘禽致哀；犬马孤诚，得从耕象申慕。则穷喘无恨，
馀生知幸。无任哀切之至，谨附使具官某奉表陈请
以闻